27 เมษายน - จีนวอนฝรั่งเศสดำเนินการฟื้นฟูความสัมพันธ์ นายซี จินปิง รองประธานาธิบดีจีนเรียกร้องประเทศฝรั่งเศสให้ความสนใจกับปัญหาด้านความสัมพันธ์ระดับทวิภาคีที่ตึงเครียดในขณะนี้ พร้อมทั้งหวังว่าฝรั่งเศสจะดำเนินการอย่างเป็นรูปธรรมเพื่อฟื้นฟูความสัมพันธ์ระหว่างกันให้ดียิ่งขึ้น มีรายงานว่านายซีได้เข้าร่วมประชุมกับนายฌอน-เดวิด เลอวิตต์ ที่ปรึกษาทางการทูตของประธานาธิบดีนิโกลาส์ ซาร์โกซีของฝรั่งเศส โดยกล่าวว่า 'เราหวังว่าฝรั่งเศสจะให้ความสนใจต่อปัญหาด้านความสัมพันธ์ระหว่างจีนและฝรั่งเศสที่เกิดขึ้นในขณะนี้ และให้ความร่วมมือกับจีนในการเอาชนะอุปสรรคต่างๆ พร้อมทั้งใช้โอกาสนี้ในการเชื่อมสัมพันธไมตรีและเพิ่มความไว้วางใจทางการทูตให้แน่นแฟ้นมากยิ่งขึ้น เพื่อให้ความสัมพันธ์ของทั้งสองฝ่ายเดินหน้าต่อไปอย่างมั่นคงและยั่งยืน' นายซีกล่าวว่า เหตุการณ์ต่างๆที่เกิดขึ้นในฝรั่งเศสเมื่อช่วงที่ผ่านมาได้ส่งผลกระทบต่อความรู้สึกของชาวจีนและเป็นการทำลายภาพลักษณ์ของฝรั่งเศสเอง ซึ่งความสัมพันธ์อันเลวร้ายที่สะท้อนให้เห็นจากเหตุการณ์ดังกล่าวเป็นเรื่องที่เราไม่ต้องการให้เกิดขึ้น เขากล่าวเสริมว่า จีนและฝรั่งเศสได้สถาปนาความสัมพันธ์ทางการทูตมาเป็นเวลานานถึง 44 ปีและได้พัฒนาความสัมพันธ์อันดีต่อกันมาโดยตลอด ภายใต้ความพยายามของผู้นำหลายต่อหลายรุ่น ดังนั้นเราควรที่จะส่งเสริมและสานต่อความสัมพันธ์อันดีต่อกันนี้ไว้ให้ยาวนาน ด้านนายเลอวิตต์กล่าวว่า รัฐบาลฝรั่งเศสและประธานาธิบดีนิโกลาส์ ซาร์โกซีเล็งเห็นถึงความสำคัญในการส่งเสริมและกระชับความเป็นพันธมิตรเชิงกลยุทธ์ระหว่างกันโดยกล่าวว่าฝรั่งเศสพร้อมทำทุกวิถีทางเท่าที่จะทำได้ พร้อมทั้งย้ำว่า ฝรั่งเศสให้การสนับสนุนนโยบายจีนเดียวและตระหนักอยู่เสมอว่าทิเบตและไต้หวันเป็นดินแดนส่วนหนึ่งของจีน นอกจากนี้ เขายังหวังที่จะให้การแข่งขันกีฬาโอลิมปิกในกรุงปักกิ่งประสบความสำเร็จและผ่านพ้นไปได้อย่างราบรื่น ทั้งนี้ จีนและฝรั่งเศสได้ส่งคณะทูตเดินทางไปเจรจาเพื่อหวังคลี่คลายสถานการณ์ความตึงเครียด หลังจากที่มีรายงานข่าวจีนกวาดล้างกลุ่มผู้ประท้วงชาวทิเบตแพร่สะพัดในฝรั่งเศส รวมถึงกรณีที่ผู้ประท้วงในฝรั่งเศสได้เข้าขัดขวางการวิ่งคบเพลิงโอลิมปิกในกรุงปารีสเมื่อวันที่ 7 เมษายนที่ผ่านมา 25 มีนาคม - อดีตภริยา 'ประธานาธิบดีฝรั่งเศส'แต่งงานใหม่ เซซิลียา ซิกาเนร์ อัลเบนิซ อดีตภริยาของประธานาธิบดี นิโกลาส์ ซาร์โกซี ของฝรั่งเศส เข้าพิธีวิวาห์เป็นครั้งที่ 3 กับนายริชาร์ด อัตเทียส ชาวโมร็อกโกโดยพิธีวิวาห์ครั้งใหม่มีขึ้นที่ชั้น 65 ของเรนโบว์รุม ในมหานครนิวยอร์ก ประเทศสหรัฐอเมริกา เมื่อวันอาทิตย์ที่ผ่านมา (ตามเวลาท้องถิ่น) ท่ามกลางแขกเหรื่อที่มาร่วมงานราว 150 คน สำหรับการแต่งงานครั้งล่าสุดของเซซิลียา มีขึ้นหลังจากที่เธอหย่าขาดจากซาร์โกซีได้เพียง 5 เดือน 25 มีนาคม - ฝรั่งเศสมีแผนส่งกำลังเสริม 1,000 นายไปยังอัฟกานิสถาน รัฐมนตรีกระทรวงกลาโหมอังกฤษคาดการณ์ว่า ประธานาธิบดีนิโกลาส์ ซาร์โกซี ของฝรั่งเศส จะแจ้งต่อนายกรัฐมนตรีกอร์ดอน บราวน์ ของอังกฤษว่า ฝรั่งเศสมีแผนส่งกำลังทหารอีก 1,000 นายไปยังอัฟกานิสถาน ระหว่างการเยือนอังกฤษเป็นเวลา 3 วัน ซึ่งจะเริ่มขึ้นในวันพุธนี้ อย่างไรก็ตาม กระทรวงกลาโหมอังกฤษและฝรั่งเศสปฏิเสธที่จะให้ความเห็นเกี่ยวกับข่าวดังกล่าว โดยเอกอัครราชทูตฝรั่งเศสประจำกรุงลอนดอนกล่าวเพียงว่า ฝรั่งเศสยังไม่ได้ตัดสินใจขั้นสุดท้ายเกี่ยวกับประเด็นดังกล่าว นอกจากนั้นจะไม่มีการประกาศเพิ่มกำลังทหารอย่างเป็นทางการจนกว่าจะถึงการประชุมนาโต้ ซึ่งจะจัดขึ้นที่นครบูคาเรสต์ ประเทศโรมาเนีย ในช่วงต้นเดือนเมษายนนี้ ปัจจุบันมีทหารฝรั่งเศสประจำการอยู่ในอัฟกานิสถานราว 1,900 นาย และตั้งแต่ปี พ.ศ. 2545 มีทหารฝรั่งเศสเสียชีวิตไปอย่างน้อย 13 นาย 26 กุมภาพันธ์ - รมว.คลังฝรั่งเศสปัดผนึก SocGen กับ Banque Postale นางคริสตีน ลาการ์ด รัฐมนตรีคลังฝรั่งเศสได้ออกมาปฏิเสธข่าวที่ว่า รัฐบาลฝรั่งเศสกำลังศึกษาแนวความคิดเรื่องการผนวกกิจการของธนาคารโซซิเอเต้ เชเนอราล (SocGen) กับธนาคารลา บองก์ โปสตาล ที่รัฐบาลเป็นเจ้าของ โดยรมว.คลังกล่าวให้สัมภาษณ์กับนสพ.เลส์ เอโคส์ ว่า ข่าวนี้เป็นเรื่องเพ้อฝันล้วนๆ เราไม่ได้ขอให้เจ้าหน้าที่ของกระทรวงศึกษาเรื่องนี้แต่อย่างใด เมื่อสัปดาห์ที่แล้ว มีรายงานข่าวในเลส์ เอโคส์ว่า ธนาคารทั้งสองแห่งได้จัดการเจรจาเรื่องการผนวกกิจการกัน โดยชี้ว่าลา บองก์ โปสตาลจะอีดฉีดเงินทุน เพื่อแลกเปลี่ยนกับการถือหุ้นใน SocGen มีรายงานว่า รมว.คลังกล่าวว่า การเพิ่มเงินทุนของSocGen 5.5 พันล้านยูโรเมื่อสัปดาห์ที่แล้วมีเป้าหมายเพื่อหลีกเลี่ยงการผนวกกิจการที่เป็นการบีบบังคับ ทางด้านแดเนียล บูตอง CEO ของ SocGen กล่าวย้ำถึงแนวคิดที่เคยเปิดเผยก่อนหน้านี้ว่า เรื่องนี้ขึ้นอยู่กับบอร์ดของธนาคารว่าจะตัดสินใจอย่างไร 25 กุมภาพันธ์ - คาร์ฟูร์คาดยอดขายในมาเลเซียโต 20% กว่า $490 ล้าน คาร์ฟูร์ ห้างค้าปลีกชื่อดังของฝรั่งเศส คาดการณ์ว่า ยอดขายในมาเลเซียจะมีการขยายตัวกว่า 20% เป็น 1.58 พันล้านริงกิต (490.68 ล้านดอลลาร์สหรัฐ) ในปีนี้ โดยได้รับแรงหนุนจากการขยายสาขาใหม่และผลประกอบการที่ดีขึ้นของสาขาเดิม ในปี พ.ศ. 2550 คาร์ฟูร์ในมาเลเซียมียอดขายทะยานกว่า 12% เป็น 1.32 พันล้านริงกิต (409.94 ล้านดอลลาร์) โดยในปีนี้คาร์ฟูร์จะเปิดสาขาใหม่อีก 4 สาขา ซึ่งจะทำให้คาร์ฟูร์มีสาขาในมาเลเซียทั้งหมด 16 สาขาภายในสิ้นปีนี้ 'เราทำเงินได้ 1.06 พันล้านริงกิต (329.19 ล้านดอลลาร์) ในปี 2548, 1.16 พันล้านริงกิต (360.25 ล้านดอลลาร์) ในปี 2549 และ 1.32 พันล้านริงกิต (409.94 ล้านดอลลาร์) ในปี 2550 และคาดว่าในปี 2551 จะขยายตัวขึ้นอีก 20%' ศิวะกุมาร์ ฮาริดาส ผู้อำนวยการฝ่ายการตลาดและลูกค้าสัมพันธ์ของคาร์ฟูร์มาเลเซียกล่าว โดยปัจจัยหลักที่จะกระตุ้นยอดขายในปีนี้คือสินค้าที่เป็นแบรนด์ของคาร์ฟูร์เอง ซึ่งนายศิวะกุมาร์คาดว่าจะมีการขยายตัวกว่า 2 เท่า นอกจากนั้นคาร์ฟูร์ยังเตรียมโฆษณาว่าสินค้าของคาร์ฟูร์มีราคาถูกที่สุดในตลาด และยินดีคืนเงิน 2 เท่าของส่วนต่างหากมีที่อื่นที่ขายสินค้าถูกกว่านี้ 23 กุมภาพันธ์ - ฝรั่งเศสเรียกร้องอิหร่านอ่อนข้อเจรจายุติปัญหานิวเคลียร์ กระทรวงต่างประเทศของฝรั่งเศสกล่าวในแถลงการณ์วันนี้ว่า ฝรั่งเศสหวังที่จะผลักดันให้มีการเจรจาและหารือเพื่อแก้ปัญหานิวเคลียร์อิหร่าน มีรายงานโดยอ้างรายละเอียดในแถลงการณ์ของกระทรวงต่างประเทศฝรั่งเศสที่ระบุว่า 'อิหร่านจำเป็นต้องปฏิบัติตามข้อเรียกร้องของประชาคมโลกตามที่สำนักงานพลังงานปรมาณูสากล (ไอเออีเอ) และคณะมนตรีความมั่นคงแห่งสหประชาชาติได้กำหนดขึ้น และอิหร่านต้องสร้างความมั่นใจให้พวกเราเห็นว่า โครงการนิวเคลียร์นั้นมีขึ้นเพื่อวัตถุประสงค์ในทางสันติเท่านั้น นอกจากนี้ ฝรั่งเศสยังได้เรียกร้องให้อิหร่านยุติโครงการเสริมสมรรถนะแร่ยูเรเนียมตามข้อเรียกร้องของประชาคมโลกโดยเร็ว'เราต้องการที่จะผลักดันให้มีการเจรจาและหารือถึงแนวทางในการแก้ปัญหานิวเคลียร์ ซึ่งเราได้ออกมาวิงวอนให้อิหร่านยอมอ่อนข้อและทำตามข้อบังคับของนานาประเทศอีกครั้ง พร้อมทั้งยุติโครงการดังกล่าว และเปิดการเจรจาตามที่เราได้ร้องขอ' แถลงการณ์ระบุ อย่างไรก็ตาม อิหร่านได้ออกมากล่าวชมเชยรายงานของไอเออีเอ ที่ระบุว่า อิหร่านให้ความร่วมมือในการตรวจสอบโครงการนิวเคลียร์มากขึ้น ซึ่งพวกเขาถือว่ารายงานดังกล่าวเปรียบเสมือนชัยชนะของอิหร่าน ทั้งนี้ ชาติมหาอำนาจทั้ง 6 ได้แก่ ฝรั่งเศส เยอรมนี อังกฤษ สหรัฐอเมริกา จีน และรัสเซีย จะจัดการเจรจาประเด็นนิวเคลียร์อิหร่านที่กรุงวอชิงตันในวันจันทร์หน้า 11 กุมภาพันธ์ - SocGen วางแผนขายหุ้น หวังระดมทุน 5.5 พันล้านยูโร ธนาคารโซซิเอเต้ เชเนอราล (SocGen) วางแผนระดมทุนให้ได้ 5.5 พันล้านยูโร หรือ 8 พันล้านดอลลาร์ ด้วยการขายหุ้นที่ราคาลด 39% จากราคาปิดที่มีการซื้อขายเมื่อวันศุกร์ หลังจากที่บริษัทต้องประสบกับภาวะขาดทุนที่เรียกได้ว่าร้ายแรงที่สุดในประวัติศาสตร์ธุรกิจธนาคาร SocGen ซึ่งเป็นธนาคารรายใหญ่อันดับ 2 ของฝรั่งเศส ได้ออกแถลงการณ์ว่า จะขายหุ้นที่ราคา 47.50 ยูโรต่อหุ้น โดยนักลงทุนสามารถซื้อหุ้นได้ 1 หุ้นต่อหุ้นเดิม 4 หุ้น ข้อเสนอดังกล่าวเกิดขึ้นภายในระยะเวลาไม่ถึง 3 สัปดาห์หลังจากที่ SocGen ถูกเชโรม แกร์วีล เทรดเดอร์โกงจนต้องสูญเงินไปถึง 4.9 พันล้านยูโร ขณะที่รัฐมนตรีคลังฝรั่งเศสชี้ว่ากลไกการควบคุมที่ SocGen ใช้อยู่นั้นประสบความล้มเหลวโดยสิ้นเชิง 9 กุมภาพันธ์ - รมว.คลังฝรั่งเศสปฏิเสธข่าวลาออกจากตำแหน่ง คริสตีน ลาการ์ด รัฐมนตรีคลังฝรั่งเศส ปฏิเสธข่าวลือที่ว่าเธอได้ยื่นจดหมายลาออกจากตำแหน่ง ระบุเป็นเรื่อง 'เหลวไหลทั้งเพ' 'ดิฉันกำลังทำงานอย่างหนักเพื่อปกป้องหลักการและแนวความคิดและข้อเสนอของประธานาธิบดีของฝรั่งเศส และดิฉันกับท่านประธานาธิบดีไม่มีความแตกต่างกันทางความคิดเลยแม้แต่น้อยเกี่ยวกับงานที่ดิฉันกำลังทำอยู่' ลาการ์ดกล่าวกับผู้สื่อข่าว สื่อฝรั่งเศสรายงานว่า ลาการ์ดได้ยื่นจดหมายลาออกแก่ประธานาธิบดีนิโกลาส์ ซาร์โกซี เนื่องจากมีความเห็นไม่ลงรอยกันเกี่ยวกับวิธีการบริหารนโยบายเศรษฐกิจของประเทศ แต่ปธน.ปฏิเสธไม่ยอมรับจดหมายลาออกของเธอ ทั้งนี้ รัฐมนตรีคลังฝรั่งเศสอยู่ในระหว่างเดินทางเยือนกรุงโตเกียวเพื่อร่วมประชุมกลุ่มประเทศอุตสาหกรรมชั้นนำ 8 ประเทศ หรือ จี 8 ซึ่งจะหารือเกี่ยวกับการชะลอตัวของเศรษฐกิจสหรัฐและความเป็นไปได้ที่จะส่งผลกระทบถึงเศรษฐกิจโลก 8 กุมภาพันธ์ - ตำรวจฝรั่งเศสสอบเทรดเดอร์อีกรายสงสัยพัวพัน SocGen หนังสือพิมพ์เลอ มงด์ ของฝรั่งเศสรายงานว่า ตำรวจฝรั่งเศสได้ดำเนินการสอบสวนเทรดเดอร์เพิ่มเติมเป็นรายที่ 2 เพื่อตรวจสอบว่า เทรดเดอร์รายนี้รู้เรื่องการขาดทุนจำนวนมหาศาลที่เกิดขึ้นกับธนาคารโซซิเอเต้ เจเนอราล (SocGen) หรือไม่ รวมทั้งความสัมพันธ์ของเทรดเดอร์รายนี้กับนายเชโรม แกร์วีล เทรดเดอร์คนดังที่ก่อเหตุโกงจนสร้างความเสียหายให้กับ SocGen มูลค่า 7.27 พันล้านดอลลาร์สหรัฐ อย่างไรก็ดี ยังไม่มีการออกมายืนยันของทางตำรวจจนถึงขณะนี้ 8 กุมภาพันธ์ - รมว.คลังฝรั่งเศสชี้เงินยูโรยังแข็งค่า ส่งผลต่อการส่งออก คริสตีน ลาการ์ด รัฐมนตรีคลังฝรั่งเศส กล่าวแสดงความคิดเห็นก่อนออกเดินทางไปยังกรุงโตเกียวเพื่อเข้าร่วมประชุมกับรัฐมนตรีคลังกลุ่มประชุม จี 8 ในวันเสาร์นี้ว่า แม้ว่าเงินยูโรจะอ่อนค่าลงมาอยู่ที่ระดับ 1.45 ดอลลาร์ต่อยูโรแล้ว แต่ก็ถือว่ายังอยู่ในระดับที่แข็งค่ามาก จนส่งผลกระทบต่อภาคการส่งออกอย่างต่อเนื่อง มีรายงานว่า นายฌอง-โกลด ทริเชต์ ประธานธนาคารกลางยุโรปได้ประกาศตรึงอัตราดอกเบี้ยเมื่อคืนที่ผ่านมา แม้ว่าก่อนหน้านี้เขามีทีท่าว่าจะขึ้นดอกเบี้ย โดยให้เหตุผลว่า กลุ่มประเทศในเขตทวีปยุโรปเผชิญความเสี่ยงที่อาจส่งผลต่อการขยายตัวทางเศรษฐกิจเพิ่มมากขึ้น ซึ่งได้ทำให้นักวิเคราะห์คาดการณ์ว่า ธนาคารกลางยุโรปจะปรับลดอัตราดอกเบี้ยลงในปีนี้แม้ว่าอัตราเงินเฟ้อจะปรับตัวสูงขึ้นก็ตาม 7 กุมภาพันธ์ - ฝรั่งเศสเผยขาดดุลการค้าธ.ค.กว่า 4.279 พันล้านยูโร สำนักงานศุลกากรฝรั่งเศสเปิดเผยว่า ฝรั่งเศสขาดดุลการค้าถึง 4.279 พันล้านยูโรในเดือนธันวาคม 2550 จากระดับเดือนพฤศจิกายนที่ 4.616 พันล้านยูโร สำหรับยอดขาดดุลตลอดทั้งปีขยายตัวขึ้นแตะ 3.91 หมื่นล้านยูโรจากยอดขาดดุลปี 2549 ที่ 2.82 หมื่นล้านยูโร ซึ่งอยู่ใกล้เคียงกับการคาดการณ์ของรัฐมนตรีการค้าฝรั่งเศสที่ 3.5 - 4.0 หมื่นล้านยูโร ยอดส่งออกเดือนธันวาคมอยู่ที่ 3.31 หมื่นล้านยูโร และการนำเข้าอยู่ที่ 3.74 หมื่นล้านยูโร 6 กุมภาพันธ์ - ก.ล.ต.สหรัฐรุดสอบกรณีกก.บอร์ด 'SocGen' คณะกรรมการกำกับหลักทรัพย์และตลาดหลักทรัพย์ (ก.ล.ต.) ของสหรัฐอเมริกา รุดเข้าตรวจสอบการขายหุ้นของสมาชิกคณะกรรมการบริหารของธนาคารโซซิเอเต้ เชเนอราล (SocGen) ที่เป็นชาวอเมริกัน ก.ล.ต. สหรัฐฯ ซึ่งดำเนินการตรวจสอบภายใต้ความร่วมมือของทางการฝรั่งเศส กำลังเร่งตรวจสอบกรณีการขายหุ้นของนายโรเบิร์ต เดย์ และมูลนิธิ 2 แห่งที่เกี่ยวข้องกับนายเดย์ ซึ่งเหตุการณ์ดังเกิดขึ้นเพียงไม่กี่วันก่อนที่ SocGen จะเปิดเผยตัวเลขขาดทุนมูลค่า 7 พันล้านดอลลาร์เนื่องจากการฉ้อโกงของนายเชโรม แกร์วีล เทรดเดอร์ของ SocGen ทั้งนี้ โฆษกของนายเดย์กล่าวว่า นายเดย์จะให้ความร่วมมือกับการตรวจสอบครั้งนี้อย่างเต็มที่ ทั้งนี้ยังมีรายงานอีกว่า สำนักงานอัยการที่เมืองบรู๊คลิน ได้ดำเนินการตรวจสอบหาเบาะแสที่เกี่ยวข้องกับ SocGen แต่ยังไม่มีการเปิดเผยรายละเอียดเกี่ยวกับการตรวจสอบในขณะนี้ และนายโรเบิร์ต นาร์โดซา โฆษกประจำตัวของอัยการเบนตัน เจ แคมเบลล์ ปฏิเสธที่จะแสดงความคิดเห็นในเรื่องนี้ ข้อมูลจากทางการฝรั่งเศสระบุว่า นายเดย์และมูลนิธิการกุศลที่เกี่ยวข้องกับเขานั้น ได้ขายหุ้นใน SocGen เมื่อวันที่ 9, 10 และ 18 มกราคม โดย SocGen ได้เริ่มดำเนินการตรวจสอบเรื่องนี้ตั้งแต่วันที่ 18 มกราคม หลังจากได้เบาะแสว่านายแกร์วีลมีพฤติกรรมฉ้อโกง และเปิดเผยให้สาธารณชนทราบอย่างเป็นทางการในวันที่ 24 มกราคม ทั้งนี้ นายเดย์และมูลนิธิได้ขายหุ้นใน SocGen แล้วทั้งสิ้น 206 ล้านดอลลาร์